Il-Kunsill (ECOFIN): JILQA' l-Istħarriġ Annwali dwar it-Tkabbir (SAT) 2018 tal-Kummissjoni, li jistabbilixxi prijoritajiet ta' politika għall-impjiegi u t-tkabbir fl-UE u l-Istati Membri tagħha, u jimmarka l-punt ta' tluq tas-Semestru Ewropew 2018. JISSOTTOLINJA l-importanza ta' eżami f'waqtu u sinifikanti ta' dan il-pakkett. JIKKONDIVIDI B'MOD ĠENERALI l-analiżi tal-Kummissjoni tal-prijoritajiet ta' politika li għandhom jikkonċentraw fuqhom l-isforzi nazzjonali u dawk fil-livell tal-UE fl-2018: tingħata spinta lill-investiment, jiġu insegwiti riformi strutturali u politiki fiskali responsabbli. JIKKONDIVIDI l-valutazzjoni tal-Kummissjoni li l-ekonomija tal-Ewropa hija dejjem aktar xprunata mid-domanda domestika u li din saret karatteristika ġenerali fl-Istati Membri kollha. Il-qgħad qiegħed jonqos, l-investiment qed jirkupra u l-finanzi pubbliċi qed jitjiebu. Kemm l-ekonomija tal-UE kif ukoll l-ekonomija taż-żona tal-euro kibru b'mod stabbli matul dawn l-aħħar tmintax-il trimestru. L-irkupru huwa madankollu kkaratterizzat minn inflazzjoni sottostanti baxxa u żidiet fil-pagi dgħajfa minkejja t-titjib fis-suq tax-xogħol. Il-qgħad li għadu għoli, ir-rata baxxa ta' parteċipazzjoni tan-nisa fis-suq tax-xogħol, l-investiment baxx, iż-żidiet dgħajfa fil-pagi u l-livelli għolja ta' dejn huma kollha ta' piż fuq it-tkabbir. JILQA' B'SODISFAZZJON l-istabilità maż-żmien fl-oqsma ta' prijorità tal-politika tas-SAT, iżda JISĦAQ li l-implimentazzjoni tar-riformi tibqa' inkonsistenti madwar l-UE u li prijoritajiet ekonomiċi u soċjali urġenti jeħtieġu progress deċiżiv fl-implimentazzjoni ta' riformi biex jiġu indirizzati l-isfidi strutturali tal-UE. JAPPELLA lill-Istati Membri biex japprofittaw mill-klima ekonomika relattivament favorevoli biex imexxu 'l quddiem ir-riformi strutturali biex jiġi kkonsolidat l-irkupru, jiġu indirizzati l-iżbilanċi makroekonomiċi u terġa' titrawwem konverġenza ekonomika u soċjali sostenibbli, filwaqt li jinnota li l-evidenza turi li r-riformi mwettqa fi żminijiet tajbin għandhom impatt aktar pożittiv. Fl-istess ħin, il-kondizzjonijiet ekonomiċi li qed jitjiebu jeżiġu l-ħtieġa li jinbnew mill-ġdid buffers fiskali, speċjalment f'pajjiżi b'dejn kbir, biex jgħinu l-ekonomiji tagħna jkunu aktar reżiljenti għax-xokkijiet u biex joħolqu spazju għal żieda fl-investiment pubbliku, fejn rilevanti. JILQA' l-prinċipji tal-Pilastru Ewropew tad-Drittijiet Soċjali, ipproklamati mill-Parlament Ewropew, il-Kunsill u l-Kummissjoni waqt is-Summit Soċjali ta' Gothenburg, u JISĦAQ fuq il-ħtieġa li jiġu indirizzati l-isfidi ekonomiċi tal-UE. JISSOTTOLINJA l-importanza tal-monitoraġġ tal-prestazzjoni u l-implimentazzjoni tal-politika, inkluż l-implimentazzjoni tar-rakkomandazzjonijiet speċifiċi għall-pajjiżi, matul is-sena kollha. JISTENNA B'INTERESS diskussjoni sostanzjali fil-Kunsill f'Marzu 2018 dwar l-implimentazzjoni tar-rakkomandazzjonijiet speċifiċi għall-pajjiżi b'enfasi fuq it-tkabbir tal-produttività, bil-kontribut tal-Kummissjoni. JINKORAĠĠIXXI aktar djalogu effiċjenti u miftuħ fil-bliet kapitali bejn l-Istati Membri u l-Kummissjoni, u involviment kontinwu tal-partijiet ikkonċernati nazzjonali. II. ORJENTAZZJONIJIET TA' POLITIKA FISKALI U MAKROEKONOMIKA IT-TISĦIĦ TAL-INVESTIMENT F'APPOĠĠ GĦALL-IRKUPRU U BIEX JIŻDIED IT-TKABBIR GĦAT-TUL JILQA' l-irkupru tal-investiment iżda JIRRIKONOXXI li huma meħtieġa miżuri addizzjonali biex tiżdied il-produzzjoni ekonomika futura, tiżdied il-produttività, il-konverġenza, u biex jgħinu fl-ibbilanċjar mill-ġdid. Ir-riformi għandhom jimmiraw li jtejbu l-ambjent tan-negozju, li jagħmlu l-amministrazzjoni pubblika aktar b'saħħitha u aktar effiċjenti, li jiġu indirizzati r-riġiditajiet fis-swieq tal-prodotti u tax-xogħol u li jiġu żgurati oqfsa ta' insolvenza effettivi li jippermettu r-ristrutturar. Is-simplifikazzjoni tas-sistema fiskali, billi ssir aktar favorevoli għall-investiment u t-teħid ta' miżuri kontra l-ippjanar aggressiv tat-taxxa, skont l-aħjar prattiki miftiehma globalment, jiffaċilitaw il-kompetizzjoni, jippreservaw il-koeżjoni soċjali u jnaqqsu l-inugwaljanzi. JIRRIKONOXXI li l-livell ta' self improduttiv qiegħed ġeneralment jonqos, iżda għadu għoli f'għadd ta' Stati Membri u għadu ostaklu għall-profittabbiltà tal-banek, filwaqt li jfixkel il-finanzjament tal-ekonomija reali. Il-pjan ta' azzjoni dwar is-self improduttiv li dwaru ntlaħaq qbil f'Lulju 2017 għandu jiġi implimentati b'mod diliġenti. IFAKKAR li huwa meħtieġ progress favur it-tlestija tal-Unjoni Bankarja f'konformità mal-pjan direzzjonali tal-Kunsill ta' Ġunju 2016. IFAKKAR li swieq kapitali aktar żviluppati u aktar integrati jistgħu jiftħu l-bibien għall-investiment għal negozji u proġetti tal-infrastruttura, jattiraw investiment barrani fuq medda twila ta' żmien, u jikkontribwixxu għat-tkabbir u l-ħolqien tal-impjiegi. Għal dan l-għan, JENFASIZZA li l-progress fil-ħolqien ta' Unjoni tas-Swieq Kapitali kompluta għandu potenzjal sinifikanti biex itejjeb l-aċċess għal sorsi alternattivi u potenzjalment orħos ta' finanzjament. JENFASIZZA l-importanza tal-investiment fl-edukazzjoni u t-taħriġ ta' kwalità għolja, fl-iżvilupp ta' ħiliet diġitali, u fis-servizzi ta' kwalità affordabbli u aċċessibbli biex jissaħħu l-produttività u l-impjiegi permezz ta' aktar effiċjenza fl-użu tar-riżorsi u spejjeż tal-input imnaqqsa, jiġu żgurati opportunitajiet indaqs, filwaqt li jitnaqqsu l-ispejjeż u l-impatti esterni. Prijoritajiet ulterjuri għandhom jinkludu investiment li jtejjeb is-sostenibbiltà ambjentali. Insegwiment ta' riformi strutturali għall-immodernizzar tal-ekonomiji tagħna JIKKONDIVIDI l-analiżi tal-Kummissjoni li aktar riformi strutturali huma essenzjali biex jippermettu lill-ekonomija tindirizza x-xokkijiet u biex titjieb ir-reżiljenza ekonomika. Il-kriżi ekonomika kixfet vulnerabbiltajiet u strutturi ekonomiċi li ma kinux jippermettu l-assorbiment tax-xokkijiet u l-allokazzjoni mill-ġdid ta' riżorsi b'mod effettiv. JENFASIZZA l-importanza tas-sekwenzjar u l-ippakkeġġar adegwat ta' riformi strutturali biex jitnaqqsu l-ispejjeż possibbli fuq perijodu qasir u jiġu massimizzati l-benefiċċji fit-tul, u li r-riformi strutturali għandhom iqisu wkoll l-effetti distribuzzjonali fuq gruppi soċjetali u reġjuni differenti. L-effettività kumplessiva tar-riformi fis-suq tax-xogħol u tas-suq tal-prodotti għandha t-tendenza li titjieb jekk dawn ikunu parti minn pakkett komprensiv imfassal tajjeb. Ir-riformi fl-amministrazzjoni pubblika u l-ambjent tan-negozju għandhom ikunu prijoritizzati minħabba l-ispinta aktar diretta li jagħtu lill-produttività u l-output irrispettivament mill-kondizzjonijiet ekonomiċi. ITENNI li s-suq uniku Ewropew għall-oġġetti u s-servizzi jibqa' l-aktar strument b'saħħtu tat-tkabbir u l-impjiegi, u l-ħidma ulterjuri fuq is-Suq Uniku Diġitali, l-Unjoni tas-Swieq Kapitali u l-Unjoni tal-Enerġija għandha tkun il-prijorità. Għad hemm ostakli regolatorji u amministrattivi b'mod partikolari fis-settur tas-servizzi. Il-ftuħ ta' servizzi, bħas-servizzi kummerċjali, is-servizzi ta' distribuzzjoni u s-servizzi bl-imnut, għal livell ogħla ta' kompetizzjoni jkun ta' benefiċċju għall-ekonomija tal-UE billi jitjiebu l-produttività u l-kompetittività u fl-aħħar mill-aħħar iwassal għall-ħolqien tal-impjiegi. JIRRIKONOXXI li l-globalizzazzjoni u l-progress teknoloġiku qed joħolqu opportunitajiet ġodda biex tiżdied il-produttività, titrawwem l-intraprenditorija, jinħolqu l-impjiegi u jitjiebu l-istandards tal-għajxien, iżda qed ukoll jittrasformaw għadd dejjem akbar ta' setturi ekonomiċi u s-suq tax-xogħol innifsu. F'dan il-kuntest, JENFASIZZA l-ħtieġa għal azzjoni ta' politika biex jiġu appoġġati t-titjib tal-ħiliet u t-taħriġ mill-ġdid kif ukoll politiki attivi tas-suq tax-xogħol effettivi. Is-swieq tax-xogħol dinamiċi u flessibbli huma importanti għall-ħolqien ta' impjiegi ta' kwalità tajba u għall-appoġġ ta' tranżazzjonijiet fis-suq tax-xogħol. JENFASIZZA li r-riformi fis-suq tal-prodotti li jżidu l-kompetizzjoni u riformi li jtejbu l-ambjent tan-negozju u l-kwalità tal-istituzzjonijiet huma essenzjali biex titrawwem ir-reżiljenza ekonomika. JAQBEL B'MOD ĠENERALI li hemm lok biex tiġi appoġġata d-domanda għall-ħaddiema billi l-piż tat-taxxi jitneħħa minn fuq il-ħaddiema, speċjalment għall-gruppi li jinsabu fil-marġni tas-suq tax-xogħol. Barra minn hekk, it-tkabbir fil-pagi reali, f'konformità mat-tkabbir fil-produttività, u d-disinn adegwat tas-sistemi tat-taxxa u tal-benefiċċji jistgħu jnaqqsu l-inugwaljanzi u jiżguraw standards ogħla ta' għajxien. Żviluppi dinamiċi fil-pagi, meta jiġu tradotti f'domanda domestika aktar b'saħħitha, jappoġġaw l-espansjoni ekonomika li għaddejja u jiffaċilitaw l-ibbilanċjar mill-ġdid. JENFASIZZA li l-Istati Membri għandhom jiżguraw is-sostenibbiltà u l-adegwatezza tas-sistemi tal-pensjonijiet tagħhom u, f'dan il-kuntest, JISTENNA B'INTERESS il-pubblikazzjoni tar-Rapport dwar it-Tixjiħ tal-2018. Il-maġġoranza tal-Istati Membri rriformaw is-sistemi tal-pensjonijiet tagħhom, iżda huma meħtieġa aktar sforzi. Ir-riformi tas-sistemi tal-kura tas-saħħa u tal-kura fit-tul jeħtieġ li jiġu segwiti sabiex tissaħħaħ il-kosteffettività, tiġi żgurata s-sostenibbiltà fiskali u jiġu żgurati l-kwalità tas-servizzi u l-aċċess affordabbli. Politiki fiskali responsabbli JILQA' t-titjib tal-finanzi pubbliċi filwaqt li jirrikonoxxi li l-pass kajman tat-tnaqqis tad-dejn minn livelli għoljin f'għadd ta' Stati Membri għadu kwistjoni ta' tħassib. JIRRIKONOXXI li l-politiki fiskali f'dan l-istadju għandhom jilħqu bilanċ xieraq bejn l-iżgurar tas-sostenibbiltà tal-finanzi pubbliċi, b'mod partikolari t-tnaqqis tal-proporzjonijiet tad-dejn fejn dawn ikunu għoljin, u li jappoġġaw l-ekonomija. IFAKKAR li għaż-żona tal-euro hija essenzjali koordinazzjoni b'saħħitha ta' politiki fiskali nazzjonali, ibbażati fuq regoli komuni, biex wieħed jasal għal pożizzjoni fiskali aggregata adatta u għall-funzjonament tajjeb tal-unjoni monetarja. JAQBEL li jidher li pożizzjoni fiskali ġeneralment newtrali hija xierqa għaż-żona tal-euro kollha kemm hi fl-2018. JAQBEL li l-politika fiskali teħtieġ li tkun imfassla għaċ-ċirkostanzi speċifiċi għall-pajjiż b'kont meħud tal-ħtieġa kemm għall-istabbilizzazzjoni kif ukoll is-sostenibbiltà b'rispett sħiħ tal-Patt ta' Stabbiltà u Tkabbir. JAQBEL mal-Kummissjoni li s-sitwazzjoni ekonomika li qed titjieb tirrikjedi it-tnaqqis tad-dejn pubbliku u li jerġgħu jinbnew il-buffers fiskali, speċjalment f'pajjiżi b'dejn kbir, filwaqt li jkompli jissaħħaħ il-potenzjal tat-tkabbir tal-ekonomiji tagħna b'mod partikolari billi jiġi prijoritizzat l-investiment pubbliku. JENFASIZZA li xi Stati Membri huma f'riskju ta' devjazzjoni sinifikanti mill-perkors ta' aġġustament lejn l-objettivi baġitarji fuq perijodu ta' żmien medju rispettivi tagħhom u jeħtieġ li dawn jiżguraw konformità mal-Patt ta' Stabbiltà u Tkabbir. JAQBEL li xi Stati Membri qabżu l-objettivi tagħhom għall-perijodu medju u jistgħu jużaw is-sitwazzjoni baġitarja favorevoli tagħhom għat-tisħiħ ulterjuri tad-domanda interna u t-tkabbir potenzjali, skont iċ-ċirkostanzi speċifiċi għall-pajjiżi, filwaqt li jiġi rrispettat l-objettiv fuq terminu medju u r-rekwiżiti nazzjonali. JAQBEL li t-titjib tal-kwalità u l-kompożizzjoni tal-finanzi pubbliċi jibqa' kruċjali. JIRRIKONOXXI li r-riformi fl-amministrazzjoni pubblika jistgħu jiksbu ffrankar sinifikanti fl-ispejjeż. JAQBEL li aktar trasparenza u effiċjenza ogħla jistgħu jgħinu biex terġa' tinkiseb il-fiduċja pubblika fis-sistemi tat-taxxa u għal titjib fil-ġbir tat-taxxi. JENFASIZZA li r-rieżamijiet tal-infiq komprensivi u regolari jistgħu jkunu strumentali għat-titjib tal-kwalità u l-kompożizzjoni tan-nefqa pubblika. Ara l-paġna tal-laqgħa